Predkladacia správa

Materiál Metodický dokument „Príručka pre výber poradcu pre prípravu a realizáciu PPP projektu“ sa predkladá na rokovanie vlády SR na základe Plánu práce vlády SR na rok 2009.
 
Metodický dokument „Príručka pre výber poradcu pre prípravu a realizáciu PPP projektu“ je určený pre zadávateľov projektov verejno-súkromného partnerstva (ďalej len „PPP projekty“) a jeho účelom je poskytnúť všetkým zadávateľom PPP projektov – bez ohľadu na to, či získavajú konzultačnú a finančnú podporu zo schémy technickej pomoci pre PPP - praktickú pomôcku pri realizácii verejného obstarávania na výber poradcu. Poradca bude zadávateľovi PPP projektu poskytovať špecifické poradenské služby v jednotlivých etapách procesu prípravy a realizácie PPP projektu. Táto Príručka poskytuje vzory základných dokumentov nevyhnutných pre realizáciu daného postupu verejného obstarávania – oznámenia o vyhlásení verejného obstarávania a súťažných podkladov.
  
Príručka je primárne zameraná na stredne veľké a veľké PPP projekty a výber poradcu pri príprave a realizácii tohto druhu PPP projektov. Nie je ale vylúčené, že sa použije aj pri menších PPP projektoch, avšak po určitých úpravách a zmiernení viacerých častí príručky, najmä podmienok účasti a návrhu zmluvy. 
 
Tento metodický dokument má pre zadávateľov PPP projektov výlučne odporúčací charakter.
 
Materiál bol pôvodne predložený na medzirezortné pripomienkové konanie, v rámci ktorého Úrad vlády SR a Úrad pre verejné obstarávanie vyjadrili nesúhlas s tým, aby bol materiál predložený na rokovanie vlády SR. Schválenie materiálu vládou SR a  jej odporúčanie metodický dokument v praxi dodržiavať (uznesením vlády SR) by mohlo byť vnímané podľa názoru Úradu pre verejné obstarávanie ako prezumpcia zákonnosti, vecnej správnosti a nespochybniteľnosti použitých postupov verejného obstarávania. Ministerstvo financií SR po vzájomných rokovaniach s oboma inštitúciami uvedenú pripomienku akceptovalo a ako kompromisné riešenie predkladá materiál na rokovanie vlády SR len ako materiál na informáciu, t.j. bez sprievodného uznesenia vlády SR. 
 
Metodický dokument „Príručka pre výber poradcu pre prípravu a realizáciu PPP projektu“ nemá dosah na verejné financie, na obyvateľov, hospodárenie podnikateľskej sféry a iných právnických osôb, na životné prostredie, zamestnanosť, na podnikateľské prostredie a na informatizáciu spoločnosti.